|  |
| --- |
| Nusratas Fate Ali Chanas |
| Pilnas vardas | نصرت فتح علی خان |
| Gimė | 1948 m. spalio 13 d. Pakistanas Faisalabadas, Pakistanas |
| Mirė | 1997 m. rugpjūčio 16 d. (48 metai) Jungtinė Karalystė Londonas, Jungtinė Karalystė |
| Žanrai | kavali, world |
| Kūrinių kalbos | urdų, pendžabų, hindi, persų |
| Veikla | atlikėjas |
| Instrumentai | vokalas, fisharmonija |
| Aktyvumo metai | 1965-1997 |
| Įrašų kompanija | Real World ir kt. |
| Susijusi veikla | Peter Gabriel, Michael Brook |

Ali Chanas 1987 m.
**Nusratas Fate Ali Chanas** (pandž. نصرت فتح علی خان = *Nusrat Fateh `lī Khān*; g. 1948 m. spalio 13 d. – m. 1997 m. rugpjūčio 16 d.) – pasaulinio garso muzikantas iš Pakistano, sufijų sakralinės muzikos kavali (*Qawwali*) atlikėjas. Laikomas vienu geriausių dainininkų pasaulyje – jo balsas apėmė 6 oktavas, Ali Chanas galėjo dideliu intensyvumu dainuoti keletą valandų be pertraukos. Nusratas Fate Ali Chanas ženkliai prisėjo prie sufijų muzikos populiarinimo pasaulyje.

Biografija
----------

Nusratas Fate Ali Chanas gimė Faisalabade, buvo penktasis vaikas ir pirmasis sūnus kavali atlikėjo, muzikologo Fate Ali Chano šeimoje. Chanų giminė kavali muziką atlikinėjo jau 600 metų. Nusratas Fate taip pat nuo pat jaunystės pradėjo lavintis muzikoje – grojo tabla, lankė klasikinio dainavimo (chajal) pamokas. 1964 m. Nusrato tėvas mirė, todėl jo mokymu apsiėmė jo dėdės – Salamatas ir Mubarakas Ali Chanai.

1971 m. Nusratas Fate Ali Chanas tapo giminės kavali grupės lyderiu. Grupė pavadinta *Nusrat Fateh Ali Khan, Mujahid Mubarak Ali Khan & Party*. Debiutavo Pakistano radijo festivalyje, vėliau sukūrė hitu tapusią dainą *Haq Ali Ali*. Pasirašė kontraktą su britų įrašų kompanija „Oriental Star Agencies", dalyvavo koncertuose Jungtinėje Karalystėje.

Dainininkas susipažino su žymiu britų muzikantu Pyteriu Gabrieliu ir 1985 m. prisidėjo kuriant jo albumą *Passion: Music for The Last Temptation of Christ*. Su kanadiečių prodiuseriu Maiklu Bruku įrašė albumus *Mustt Mustt* (1990 m.) ir *Night Song* (1996 m.), prisidėjo įrašant muziką filmams *Dead Man Walking*, *Natural Born Killers*, *Bandit Queen*, įvairiems indų, pakistaniečių filmams. Pyterio Gabrielio įrašų kompanija „Real World Records" padėjo Nusratui Fate Ali Chanui išleisti solinius albumus.

1992–1993 m. Nusratas Fate Ali Chanas grojo Vašingtono universiteto etnomuzikologijos departamente, dalyvavo WOMAD pasaulio muzikos festivalyje ir daugelyje kitų renginių. 1997 m. jo albumas *Intoxicated Spirit* nominuotas Grammy apdovanojimui geriausio tradicinės muzikos albumo kategorijoje.

1997 m. Nusratas Fate Ali Chanas dėl inkstų veiklos sutrikimo paguldytas į Londono ligoninę, kur po kelių dienų mirė nuo širdies smūgio. Jo kūnas palaidotas Faisalabade.

Nusratas Fate Ali Chanas per savo karjerą išleido 125 albumus, jis laikomas žymiausiu visų laikų kavali atlikėjų. 1987 m. apdovanotas Pakistano prezidento „atlikėjo apdovanojimu", 1995 m. gavo UNESCO muzikos apdovanojimą, 1996 m. apdovanotas Monrealio filmų festivalyje. Po mirties įtrauktas į geriausių Azijos atlikėjų sąrašą, „National Public Radio" Chaną įtraukė į geriausio pasaulyje balso savininkų sąrašą, CNN įtraukė į geriausių paskutinio penkiasdešimtmečio muzikos ikonų dvyliktuką.

Apie dainininką sukurti 5 dokumentiniai filmai, įrašyta keliasdešimt koncertinių filmų.

Nuorodos
--------

* Nusratas Fate Ali Chanas svetainėje Last.fm
* Nusrato Al Chano kūrinys „Passion" (su Peter Gabriel)